**Hagltårnet** på Strøm var et 50 meter høyt tårn og et karakteristisk landemerke som ble oppført i 1898. Hagltårnet, som skal ha vært det første av sitt slag i verden, brant ned etter kun et par års drift, men ble gjenoppbygget like etter. I Hagltårnet ble det årlig produsert 100.000 til 150.000 kg hagl, nok til å dekke hele landets behov. Prinsippet for haglproduksjonen var at blydråper fra tårnet ble oppfanget i vann ved bunnen, fallhøyden var 50 meter ned til et basseng som var 20 meter dypt. Blyet størknet og ble til hagl som ble benyttet i jaktpatroner. Hagltårnet ble i 1927 revet, etter at bedriften var blitt nedlagt fire år tidligere. Tårnet minnes i dag i form av gatenavnet Tårnveien. På tuftene til tårnet ble det i 1928 oppført et bolighus. I 2022 ble et blåskilt montert på bolighuset som ble reist på tuften i 1928, i Tårnveien 2b.

Aktieselskabet Den Norske Haggelfabrik
--------------------------------------

Tårnet ble oppført av bedriften «Aktieselskabet Den Norske Haggelfabrik» der Hans Cornelius Larsen var disponent. Larsen var sønn av børsemaker H. Larsen, tennstempelriflens oppfinner, som etter midten av 1800-tallet hadde et verdenskjent navn som skytter. Han drev en velrenommert geværfabrikk på Grønland og Belgia. I tillegg til fabrikkene hadde han utsalg i Oslo, «Larsens Våbenforretning». Bedriften ble tildelt gullmedalje ved Bergensutstillingen i 1910 og ved Jubileumsutstillingen i 1914. I 1917 ble fabrikken overtatt av Halfdan og Bjørn Norløff. Bedriften ble i 1925 nedlagt og hagltårnet ble revet noen år senere.

Artikkel om hagltårnet i Drammens Tidende
-----------------------------------------

Artikkel om hagltårnet som sto på trykk i Drammens Tidende like etter tårnet ble oppført. «*Mange av våre lesere vil nok ha undret seg over en meget særegen, ruvende bygning, som nylig er reist på Strømsø, like ovenfor Bragernes bru (Bybrua). Vi har hørt de merkeligste formodninger, noen trodde det var en stasjon for trådløs telegrafi, andre hevdet at det var en signalstasjon for jernbanen eller brannvesenet. Det skulle vise seg å være et nytt hagltårn. Det er konstruert av den unge sønnen til våpenprodusenten H. Larsen, tekniker Bjarne Larsen, og det er innlevert en patentsøknad på den. Tårnet som har en forholdsvis billig konstruksjon er eid av et aksjeselskap med våpenprodusent H. Larsen som disponent. Det er forventet en årlig produksjon på ca. 150 tonn, det skal utelukkende produseres for hjemmemarkedet, i hvert fall foreløpig. Tårnet er bygget på United Paper Mills området. Tårnet er veldig høyt og slankt, tårnet på 51 meter må derfor støttes av et system av barduner. Oppstigningen til toppen av tårnet skjer med en slags heis, her oppe har du en helt utmerket utsikt, da du fra fugleperspektiv kan overskue dalen, fjorden og hele den travle, driftige og foretaksomme byen Drammen.»*

Tårnveien
---------

Tårnveien er en boliggate på Strømsgodset som går parallelt med Konnerudgata og Strømliveien fra Lassebakken frem til områdene bak Sundland transformatorstasjon. Gata er i underkant av 1000 meter lang og er knyttet til gatene: Strømliveien, Tårnfaret, Skogliveien, Veslebakken og Hestengbakken. Den ble i 1990 oppkalt etter Hagltårnet som lå i Tårnveien 2b.

Referanser
----------

1. ↑  «Hagltårnet | Drammen Byleksikon». *byleksikon.drmk.no*. Besøkt 1. desember 2023.
2. ↑  *drammen-kommune.maps.arcgis.com*. Besøkt 1. desember 2023.  Manglende eller tom `|tittel=` (hjelp)
3. ↑  «Den Norske Haglfabrik | Drammen Byleksikon». *byleksikon.drmk.no*. Besøkt 1. desember 2023.
4. ↑  *Norsk tidsskrift for haandverk og industri*. no. 1910. s. 214-215.
5. ↑  «Tårnveien | Drammen Byleksikon». *byleksikon.drmk.no*. Besøkt 1. desember 2023.